Marshalleilannen

De Republik vun de Marshallinseln (up Marshallsch: Aolepān Aorōkin Majeļ , up Engelsch Republic of the Marshall Islands) is een Staat up de Inselgrupp vun de Marshallinseln in den westlichen Pazifik. Düsse Grupp vun Eilannen höört to Mikronesien hento. 

 Allgemeen 
De Marshallinseln sund twee Keden vun Inseln oder Atollen, de blangenanner her loopt. De Ratak-Keed in'n Oosten un de Ralik-Keed in'n Westen. Düsse beiden Keden sett sik tohopen ut allerhand Atollen un ok een paar enkelte Eilannen.

Tohopen höört to düsse Inselkeden mehr as 1.150 Eilannen un luurlüttje Eilannen to. De gaht öber een Flach vun 1.900.000 km² in den Middelpazifik hen. Land is aber bloß 181 km², de Rest is Water.

 Weer 
Up de Eilannen is dat meist fochtig un heet. Vun Mai af an bit to'n November gifft dat en Regentiet. Hen un wenn jaagt ok Taifunen öber de Inseln hen. 

 Inwahners 
Twee Drüddel vun de 61.963 Inwahners (2005) leevt up Majuro un Ebeye. Majuro is ok de Hööftinsel vun de Republik. Up de annern Eilannen leevt man bloß wenig oder gor keen Lüde. Dor kann een nich richtig arbeiden un ok nich fudderkamen. De Hööftstadt vun dat Land is Majuro.

 Spraken 
Amtsspraken sünd Engelsch un Marshallsch. 

 Globen 
90% vun de Inwahners höört to de unafhängig protestantsche Kark vun de Marshallinseln. 8,5% sünd kathoolsch. 

 Historie 
Öber de Fröhgeschicht vun de Eilannen weet wi bloß, dat de eersten Inwahners al in dat 2. Johrdusend vör Christus vun Mikronesien ut up den Inseln kamen sünd. De eerste Mann ut Europa, de dor henkamen is, weer de spaansche Seefahrer Alonso de Salazar in dat Johr 1526. Man de Spaniers hefft sik mit düsse Eilannen nich groot afgeben un so weer dat denn eerst John Marshall ut England, de dor 1788 wedder henkeem. De eersten Karten hett an'n Anfang vun dat 19. Johrhunnert de düütschbaltsche Entdecker Otto von Kotzebue in'n Updrag vun de russisch Marine tekent. 

In dat Johr 1885 keem een düütschen Hannelsbedriev na de Inseln un in dat Johr 1906 sünd de Eilannen denn en Ünnerdeel vun de düütsche Kolonie Düütsch-Neeguinea wurrn. In'n 1. Weltkrieg hett Japan de Eilannen innahmen un dor allerhand Militär ünnerbröcht. 

In'n 2. Weltkrieg hefft de USA vun den 31. Januar 1944 af an mehr as 30 vun de Inseln innahmen. Dat weer in de Slacht üm de Marshall- Inseln. Vunwegen de gode Laag vun dat Archipel hefft de USA up Majuro en Basis för ehr Luftwapen upmaakt. 

Nah den Krieg keemen de Inseln to dat Schutzgebiet vun de Inseln in'n Pazifik. Dor hefft de USA in den Updrag vun de Vereente Nationen up passt. Bit in de 1960er Johren hefft de USA dor ok Atomwapen up dat Bikini- un up dat Eniwetok- Atoll utprobeert. Veel Inwahners sünd vunwegen de hoge Radioaktivität krank wurrn un mössen jem ehr Heimat verlaten. Bit up düssen Dag hefft de USA nich insehn, dat se dat wedder goot maken mütt.

In dat Johr 1979 sünd de Eilannen as en Republik unafhängig wurrn. Dormals hefft se en Verdrag ünnerschreven, dat se sik dicht an de USA anduken wollen. Düsse Verdrag gellt vun 1986 af an. Nah dat internationale Recht sünd de Inseln eerst 1990 offiziell unafhängig wurrn. Dormals weer eerst de Schutzupdrag vun de UN an de USA to Enn. Just so, as Mikronesien un Palau höört de Marshallinseln to de wenigen Staaten, de jummerwegs tohopen mit de USA in de UN-Vollversammeln gegen Kuba un för Israel afstimmt. 

 Politik 
De Verfaten vun de Republik is ut dat Johr 1979. Tolest ännert wurrn is de 1990. De Börgerschup heet Nitijela. Dor höört 33 Liddmaten to. De Senat sett sik ut 12 Vörsitters vunde Stämm up de Inseln tohopen. Sien Naam is Council of Iroij. 

Düt sünd bitherto de Präsidenten vun de Marshallinseln:

<div style="float:left;text-align:left;padding-right:15px">
 Naam Boren/Sturben In'n Amt Amata Kabua (* 1928 - 1996) 1. Mai 1979 – 21. Dezember 1996 Kunio D. Lemari (för'n Övergang) (* 1942) 21. Dezember 1996 – 14. Januar 1997 Imata Jabro Kabua (* 1943) 14. Januar 1997 – 10. Januar 2000 Kessai Hessa Note (* 1950) 10. Januar 2000

 Weertschup 

De Air Marshall Islands is de nationale Sellschup för de Flegeree.

 Bruttosozialprodukt 2004: 113 Mio. Euro
 Bruttosozialprodukt 2004 / Inwahner: 2000 Euro

 Öörd 
Mit groden Afstand is Dalap-Uliga-Darrit de gröttste Stadt up de Marshallinseln. An'n 1. Januar 2005 leben dor 25.575 Inwahners. Dat is meist de Hälft vun de Börgers vun de ganze Republik. In düsse Tabell sund nu all Städer un Öörd upföhrt, wo mehr as 300 Lüde leevt.

 Öörd up de Marshallinseln Platz  Oort  Inwahners  Distrikt tellt 1988  tellt 1999  utrekent 2005 1.  Dalap-Uliga-Darrit  16.960  19.332  21.019  Majuro 2.  Ebeye  8.324  9.345  9.824  Kwajalein 3.  Laura  1.575  2.256  2.675  Majuro 4.  Ajeltake  556  1.170  1.596  Majuro 5.  Enewetak  594  823  894  Enewetak 6.  Kili  602  774  866  Kili 7.  Wotje  360  676  828  Wotje 8.  Namorik  814  772  740  Namorik 9.  Enubirr  494  621  690  Kwajalein 10.  Jabwor  674  610  569  Jaluit 11.  Woja  406  487  528  Ailinlaplap 12.  Mejatto  282  400  473  Kwajalein 13.  Ailuk  333  451  467  Ailuk 14.  Utirik  409  433  439  Utrik 15.  Ujae  448  440  430   Ujae 16.  Woja  224  343  421  Majuro 17.  Likiep  344  389  408  Likiep 18.  Mejit  445  416  396  Mejit 19.  Mili  390  396  392  Mili 20.  Majkin  237  333  390  Mili 21.  Aerok  370  372  368  Ailinlaplap 22.  Arrak  118  249  341  Majuro 23.  Toka  267  310  331  Ebon 24.  Aur  219  287  325  Aur 25.  Jeh  0  303  319  Ailinlaplap 26.  Ine  0  283  314  Arno 27.  Jaluit  246  293  314  Jaluit 28.  Lae  296  304  302  Lae 29.  Arno Arno  0  271  301  Arno 

 Weblinks 

 Informatschoon öber dat Land un Reisen dorhen vun dat düütsche Butenamt (hoochdüütsch)
 Allgemeen wat öber dat Land un den Turismus (hoochdüütsch, engelsch)
 Öbersicht (hoochdüütsch)
 Grode Öbersicht (engelsch)

 Böker öber de Marshallinseln 
 Martin Mühlbauer: Marshall Inseln, in: W. Kreisel (Hrsg.): Mythos Südsee. Länderprofile Ozeaniens zu Wirtschaft und Gesellschaft, Hamborg 2006, S. 74-81.
 Ellen Boneparth, M. James Wilkinson: Terminating Trusteeship for the Federated States of Micronesia and the Republic of the Marshall Islands: Independence and Self-Sufficiency in the Post-Cold War Pacific, in: Pacific Studies 18.2 (1995) S. 61–78.

Kategorie:Land
Kategorie:Marshallinseln
Kategorie:Inselgrupp
Kategorie:Pazifik